Daoust ma veze dedennus selaou anezhi o komz, e soñjen atav penaos e veze gant an dud all. Ha gwarizius e oan? Ne oan ket koulskoude, met aon a zeue din e tigorfe he c'halon da n'eus forzh piv. N'eus forzh peseurt paotr a vefe aet daveti, ha setu dres ar pezh a c'hoarveze peurliesañ. Ne c'hellan ket derc'hel soñj eus o anvioù holl, nag eus o dremmoù zoken. Ur plac'h koant e oa ivez. Na pegen lirzhin e oa  gant he mousc'hoarzh kaer bepred war he dremm. Alies e welen anezhi evel-se pa'z aemp da riboulat en tavarnioù diouzh an noz.